En 46-årig millionær er blevet frikendt for voldtægt, efter at have forklaret, at han penetrerede den 18-årige kvinde ved et uheld

Historien om den 46-årige rigmand Ehsan Abdulaziz gik verden rundt, da han i sidste uge blev fremstillet i Retten i britiske Southwark Crown Court, anklaget for voldtægt af en 18-årig pige.

Manden, som er blevet millionær af sit arbejde som bygherre, havde angiveligt mødt to kvinder, en 18-årig og en 24-årig, på en natklub i London i august 2014. De tog begge med ham hjem, og den ældste af kvinderne dyrkede sex med ham i hans soveværelse.

Den efterfølgende dag, fortalte anklageren under retssagen, vågnede den 18-årige pige ved, at Ehsan Abdulaziz kyssede hende og havde sin penis inde i hende.

Se også: Millionær anklaget for voldtægt: - Jeg faldt og penetrerede hende ved et uheld

Den rige bygherres forklaring til politiet lød først, at teenagepigen selv havde placeret hans hånd mellem hendes ben. Men han blev indkaldt til en ny afhøring, da man kort efter udførte DNA-tests og fandt spor af sæd i den unge kvindes vagina.

Her ændrede han sin forklaring til, at kvinden havde presset hans hænder mod hendes nedre regioner. Da var han faldet ned over hende, hvilket havde gjort, at ’hans penis muligvis penetrerede hendes vagina’.

Under retssagen har den 46-årige rigmand exceptionelt fået lov til at afgive dele af sin forklaring privat. Dommen er nu faldet, og i går tirsdag tog det kun juryen 30 minutter at frikende Ehsan Abdulaziz for voldtægts-tiltalen.